
PATVIRTINTA
Policijos generalinio komisaro

2010 m.              d. įsakymu Nr.

POLICIJOS PATRULIŲ VEIKLOS INSTRUKCIJA

I.  BENDROSIOS NUOSTATOS
1.  Policijos patrulių veiklos instrukcija (toliau – instrukcija) vadovaujasi visi policijos pareigūnai, organizuojantys ir vykdantys policijos patrulių veiklą.

2.  Organizuojant ir vykdant policijos patrulių veiklą taip pat vadovaujamasi Lietuvos Respublikos Konstitucija, Lietuvos Respublikos įstatymais, Lietuvos Respublikos tarptautinėmis sutartimis, Vidaus reikalų ministro, Policijos generalinio komisaro įsakymais, teritorinių ir specializuotų policijos įstaigų vadovų įsakymais ir kitais teisės aktais.
3. Pagrindinai šioje instrukcijoje vartojami terminai ir jų sąvokos:
Policijos patrulis – tai vienas, du ar daugiau policijos pareigūnų, patrulių vykdančių savo pareigas patruliuojant poste, maršrute ar sektoriuje. Policijos patrulis gali patruliuoti: pėsčiomis (PP), automobiliu (AP), motociklu (sniego motociklu), motoroleriu (MP), dviračiu (DP), raiti žirgais (RP), riedžiais (DP), vandens motociklu, kateriu (VP).

Patruliniai padaliniai – rinktinės, kuopos, būriai, grupės kurių pagrindinė funkcija yra patruliavimas.
Viešasis patruliavimas – policijos patrulių, patruliavimas specialiomis spalvomis nudažytais ir policijos skiriamaisiais ženklais pažymėtais automobiliais, motociklais, kitomis transporto priemonėmis (toliau – specialiosiomis transporto priemonėmis) ar pėsčiomis, dėvint policijos pareigūnų uniformą ir geltoną liemenę su atšvaitais, užtikrinant jiems keliamų uždavinių vykdymą nustatytose veiklos teritorijose.
Neviešasis patruliavimas – policijos patrulių, patruliavimas specialiomis spalvomis nenudažytais ir policijos skiriamaisiais ženklais nepažymėtais automobiliais, motociklais, kitomis transporto priemonėmis ar pėsčiomis, dėvint civilinius drabužius (tarnybinius šaunamuosius ginklus ir specialiąsias priemones nešiojant taip, kad jų nematytų kiti asmenys) ir užtikrinant jiems keliamų uždavinių vykdymą nustatytose veiklos teritorijose.
Mišrusis patruliavimas – policijos patrulių, patruliavimas specialiomis spalvomis nenudažytais ir policijos skiriamaisiais ženklais nepažymėtais automobiliais, kitomis transporto priemonėmis, dėvint policijos pareigūnų uniformą (be geltonos liemenės su atšvaitais), užtikrinant jiems keliamų uždavinių vykdymą nustatytose veiklos teritorijose.
Postas - apibrėžta teritorija, objektas arba vieta, kurioje patruliai vykdo nustatytas užduotis. Postui nustatomas centras ir ribos, posto centras turi būti nustatytas toje vietoje, iš kurios  geriausiai matomos posto ribos, posto ribos neturėtų viršyti 300 m. atstumo nuo posto centro. Postai pagal juose vykdomas užduotis gali būti: objekto apsaugos (OSP), eismo kontrolės (EKP), praleidimo kontrolės (PKP).

Maršrutas -  nustatytas patruliavimo kelias patruliavimo sektoriuje arba poste. Maršruto ilgis nustatomas atsižvelgiant į vietovės ir kriminogeninės padėties ypatumus, maršrutas gali tęstis keliuose sektoriuose, išskirtinais atvejais kelių teritorinių policijos įstaigų teritorijose, maršrute gali būti numatyti postai. Vykdant eismo priežiūros funkcijas, maršrutas nustatomas krašto ir magistralinių kelių ribose. 
Sektorius - veiklos teritorijos dalis, kurioje nustatytu maršrutu patruliuoja policijos patrulis, miestuose sektoriaus ribos sutampa su seniūnijų teritorijų ribomis, kaimo vietovėse sektoriaus ribos gali apimti kelių, kelerių seniūnijų teritorijų ribas. Sektoriai žymimi skaitmenimis ir raidėmis (1a, 1b, 2a it t.t.).
Policinė priemonė - vieno arba kelių policijos padalinių suderintų veiksmų visuma, siekiant įvykdyti nustatytą užduotį, taikant viešąjį, neviešąjį ar mišrų patruliavimus, eismo kontrolės, praleidimo kontrolės postus.
Vykdant viešąjį patruliavimą geltona liemenė su atšvaitais nedėvima esant vidutinei dienos oro temperatūrai virš 24 laipsnių Celsijaus. 
II. PATRULIŲ VEIKLOS ORGANIZAVIMAS
4.  Patrulinių padalinių veiklos sritys, patruliuojamos teritorijos ribos nustatomos patrulinių padalinių nuostatuose. Veiklos teritorijos skirstomos ir įvardinamos sektoriais atitinkamų jose veikiančių teritorinių policijos įstaigų vadovų įsakymais. Maršrutus ir postus nustato patrulinių padalinių vadovai, išskirtinais atvejais, įvedus specialiuosius planus ar staigiai pakitus kriminogeniniais ar avaringumo padėčiai postus išstato teritorinės policijos įstaigos Operatyvaus valdymo padalinio pareigūnas (toliau – budėtojas).
5. Viešosios policijos padalinių vadovai, pagal pareigybės aprašymą tiesiogiai kuruojantys patrulinius padalinius privalo:

5.1. tobulinti patrulinių padalinių valdymą, darbo organizavimo metodus, diegiant šiuolaikines technologijas;

5.2. organizuoti glaudų patrulinių padalinių ir kriminalinės policijos padalinių  bendradarbiavimą viešosios tvarkos ir visuomenės saugumo užtikrinimo srityje;

5.3. užtikrinti tinkamą ir optimalų policijos įstaigos turimų techninių, specialiųjų materialinių resursų, ginkluotės paskirstymą patruliniams padaliniams.

5.4. organizuojant tinkamą viešosios tvarkos ir visuomenės saugumo užtikrinimą, savalaikį policijos patrulių reagavimą į pranešimus apie įvykius, numatyti ir tvirtinti minimaliai leidžiamą policijos patrulių kiekį sektoriuose.

5.5. organizuojant tinkamą patrulinių padalinių viešosios tvarkos ir visuomenės saugumo užtikrinimą, teisės aktų nustatyta tvarka, koordinuoti kitų Lietuvos Respublikos vidaus reikalų sistemos pareigūnų, policijos rėmėjų, Lietuvos policijos mokyklos kursantų, policijos rezervo ir kitų visuomeninių organizacijų narių bei kariuomenės, pasitelkimą į pagalbą;
5.6. atsižvelgiant į kintančią kriminogeninę ir avaringumo padėtį, vietos bendruomenės narių motyvuotus pageidavimus, tvirtinti policinių priemonių planus.
6. Patrulinių padalinių vadovai, pagal savo pareiginę kompetenciją asmeniškai atsakingi už tinkamą policijos patrulių veiklos organizavimą ir vykdymą, privalo:

6.1. panaudoti visas turimas veiklos organizavimo priemones policijos patruliams keliamų uždavinių vykdymui;
6.2. atsižvelgiant į realią kriminogeninę ar avaringumo padėtį, kitų policijos įstaigų padalinių teikiamus siūlymus, sudaryti policijos patrulių išdėstymą (toliau – išdėstymas)           (priedas Nr. 1), tarnybos pamainai, parai ar atitinkamam laikotarpiui, išdėstyme privalo:
6.2.1. nustatyti policijos patrulių rūšį, tarnybos laiką, vietą ir trukmę taip, kad patrulių skaičius būtų didžiausias tuo paros laiku ir tose vietose, kur dažniausiai padaromi teisės pažeidimai;

6.2.2. numatyti skiriamų patrulių patruliavimo būdą (viešas, neviešas, mišrus);

6.2.3. esant būtinumui ar vykdant eismo priežiūros funkcijas numatyti patrulių maršrutus, postus;
6.2.4. žymėti iš anksto planuotus policijos patrulių pasitraukimus iš sektoriaus, maršruto ar posto, nurodant laiką ir priežastį.
6.3. užtikrinti, kad išdėstyme pateikiami duomenys būtų laiku įvedami ir koreguojami policijos registruojamų įvykių registre (toliau – PRĮR); 
6.4. rūpintis patrulių kvalifikacijos tobulinimu, koviniu, fiziniu parengimu, diegiant pažangią patirtį ir tobulesnes technines priemones:
6.4.1. vertinant esamą patrulių kvalifikaciją ir atsižvelgiant į Policijos generalinio komisaro patvirtintus seminarų teminius planus, kiekvieną ketvirtį planuoti patrulių mokymus; 
6.4.2. kiekvieną mėnesį organizuoti iki 4 valandų teorinius mokymus patruliams, pagrindinį dėmesį skiriant gebėjimų stiprinimui veikti situacijose, susijusiose su fizinės prievartos, šaunamojo ginklo panaudojimu;
6.4.3. kiekvieną mėnesį organizuoti iki 10 valandų fizinės prievartos veiksmų ir fizinio parengimo pratybas; 
6.5. parinkti iš pareigingų, turinčių atitinkamą išsilavinimą, fiziškai tvirtų, sąžiningų pareigūnų, Lietuvos policijos mokyklos kursantų kandidatus ir siūlyti juos vadovybei skirti patruliais;
6.6. užtikrinti nuolatinį bendradarbiavimą su kitais policijos įstaigų padaliniais, valstybinėmis institucijomis, kompetencijos ribose su visuomene;
6.6.1. organizuoti patrulių tarnybos metu gautos informacijos, žinybingos kitiems policijos įstaigų padaliniams, valstybinėms institucijoms savalaikį persiuntimą (elektroniniu paštu).

6.6.2. vertinant kitų policijos įstaigų padalinių, valstybinių institucijų, vietos bendruomenės narių pateiktą motyvuotą informaciją, ne rečiau kaip kartą per dvi savaites formuoti informacinį sektoriaus biuletenį patruliams (priedas Nr. 2), teritorinėse policijos įstaigose, kuriose yra specializuoti kelių policijos patruliniai padaliniai, sektoriaus biuletenyje eismo priežiūros užduotys neformuojamos;   

6.7. kontroliuoti patikėtų patruliniam padaliniui techninių, specialiųjų materialinių resursų, ginkluotės tinkamą naudojimą ir priežiūrą;
6.8. organizuoti ir vykdyti pavaldžių pareigūnų kontrolę, įgyvendinti antikorupcinių priemonių planus;
6.9. organizuoti tinkamus patrulių pamainos instruktažus, rinktinėse skirti įgaliotą pareigūną atsakingu (toliau – atsakingas) už rinktinę nakties metu, poilsio ir švenčių dienomis.

Teritorinėse policijos įstaigose, kur įkurti specializuoti kelių policijos patruliniai padaliniai, eismo priežiūros užduotys formuluojamos tik jiems, kitų patrulinių padalinių pareigūnams formuluojamos užduotys privalo būti susijusios tik su viešosios tvarkos užtikrinimu. Minėtų padalinių (kelių policijos ir kitų padalinių) pareigūnams kitokios užduotys gali būti formuluojamos tik policinių priemonių metu. Kai bendrųjų policijos funkcijų vykdymui yra pasitelkiami mobiliųjų padalinių pareigūnai, jiems užduotys, susijusios su eismo priežiūra, taip pat gali būti formuluojamos tik policinių priemonių metu. Ne policinių priemonių metu specializuotų ir mobiliųjų padalinių pareigūnai tarnybos užduotyje nenumatytas priemones gali vykdyti tik pastebėjus ar gavus informaciją apie ruošiamą, daromą ar padarytą nusikalstamą veiką ar teisės pažeidimą. Teritorinėse policijos įstaigose ir policijos komisariatuose, kur nėra įkurti specializuoti policijos patrulių padaliniai, formuluojant tarnybos užduotis, susijusias su eismo priežiūra, jų trukmė negali viršyti 30 proc. viso darbo laiko.
7. Tiesioginis patrulių vadovas asmeniškai atsako už tinkamą patrulių veiklos vykdymą ir pagal savo pareiginę kompetenciją privalo:
7.1. jei policijos patrulį sudaro du ir daugiau patrulių, atsižvelgdamas į jų asmenines ir dalykines savybes, paskirti policijos patrulio vyresnįjį pareigūną;

7.2. skirti patruliuoti vieną patrulį tik objekto apsaugos poste arba policinėje priemonėje jeigu joje iki 500 metrų atstumu yra paskirtas kitas policijos patrulis su transporto priemone, arba iki 300 metrų kitas pėsčiasis patrulis (vieną patrulį draudžiama siusti į A ir B lygio iškvietimus).
7.3. numatyti ir paskirti turimas priemones patruliams būtinų užduočių vykdymui;

7.4. sudaryti patrulių darbo grafikus PRĮR sistemoje;

7.5. sudaryti policijos patrulio, maršruto ar posto kortelę (maršruto kortelės pirmojoje pusėje, atvaizduojamas teritorijos žemėlapis su nurodytu  maršrutu (numatytais postais), posto kortelės – objekto apsaugos schema, antrojoje pusėje aprašomi maršruto (posto) ypatumai);

7.6. eismo priežiūros ir specialių užduočių vykdymo pavedimui surašyti užduoties lapą (priedas Nr. 3);

7.7. kaupti ir apibendrinti patrulių tarnybos metu surinktą informaciją, statistinius duomenis;

7.8. dalyvauti pavaldžių patrulių teorinių mokymų, fizinės prievartos veiksmų ir fizinio parengimo pratybų metu;

7.9. tikrindamas patrulių veiklos vykdymą, teikti jiems metodinę ir praktinę pagalbą, asmeniniu pavyzdžiu ugdyti elgesio su piliečiais kultūrą;  

8. Policijos patruliams vykdantiems tarnybą keliami reikalavimai:

8.1. patruliuoti policijos pareigūnai skiriami tik turėdami Policijos generalinio komisaro nustatyta tvarka išduotą  patrulio pažymėjimą (priedas Nr. 4). 
8.2. policijos pareigūnas vykdantis patruliavimą privalo dėvėti diržą su amunicija: šaunamuoju ginklu (su papildoma šovinių apkaba), antrankiais, policijos lazda, dujų purkštuvu, elektriniu prožektoriumi, radijo stotimi, turėti vienkartines pirštines, lenktinį peiliuką, švilpuką, reguliuotojo lazdelę arba skritulį su raudonu atšvaitu, rašiklį (vykdant neviešą patruliavimą policijos lazda, reguliuotojo lazdelė arba skritulys su raudonu atšvaitu neimami);

8.3. keliamų specialių ar papildomų užduočių vykdymui patruliui išduodamos Vidaus reikalų ministro patvirtinu sąrašu nustatytos aktyvios ir pasyvios gynybos priemones;
8.4. nusikalstamų veikų ir teisės pažeidimų išaiškinimui, įrodymų rinkimui patruliai aprūpinami garso, vaizdo įrašymo, fiksavimo, priartinimo prietaisais, matavimo prietaisais (ruletėmis, alkoholio kiekio matuokliais, dujų analizatoriais, greičio, stiklų skaidrumo matavimo ir kitais);

8.5. patruliai privalo turėti policijos patrulio dokumentaciją, policijos patruliui dirbant kompiuterizuotoje darbo vietoje, dokumentacija (išskyrus 8.5.3., 8.5.6. p.)  gali būti tik skaitmeninėje laikmenoje:

8.5.1. sektoriaus, maršruto ar posto kortelę;

8.5.2. informacinį sektoriaus biuletenį arba užduoties lapą;

8.5.3. tarnybinę knygelę (priedas Nr. 5);

8.5.4. administracinių teisės pažeidimų protokolų, nutarimų, supaprastintų nutarimų blankus, laikinų leidimų vairuoti transporto priemones ir laikinų transporto priemonių registracijos liudijimų blankus (tik įgalioti surašyti protokolus už administracinius teisės pažeidimus), baudos kvitų knygelę (tik įgaliotiems vykdyti eismo priežiūrą);

8.5.5. eismo įvykio vietos schemų, transporto priemonių priverstinio nuvežimo aktų ir pranešimų apie transporto priemonės važiuoklės užblokavimą blankus, siuntimo atlikti medicininės apžiūros, administracinio sprendimo uždrausti transporto priemonei dalyvauti viešajame eisme,  pažymų dėl transporto priemonės sugadinimų, eismo įvykių protokolų blankus (tik įgaliotiems vykdyti eismo priežiūrą);  
8.5.6. informacijos, pareiškimų blankus (priedas Nr. 6);

8.5.7. supaprastintų tarnybinių pranešimų blankus (priedai Nr. 7 - 14);

8.5.8. teisės aktus ir išrašus iš jų, rekomendacijų reglamentuojančių leidimų ir kitokių teisių suteikimą ar apribojimą asmenims (Lietuvos Respublikos administracinių teisės pažeidimų kodeksas, Lietuvos Respublikos policijos veiklos įstatymas, Kelių eismo taisyklės, aktualūs išrašai iš saugaus eismo automobilių keliais įstatymo, susirinkimų įstatymo ir t.t.);
8.5.9. pėsčiajam policijos patruliui tarnybinė dokumentacija privaloma turėti tik vykdant eismo priežiūros funkciją.

8.6. policijos patrulio tarnybiniame automobilyje be būtinų Kelių eismo taisyklėse numatytų priemonių privalo būti vilktis, eismo ar kito įvykio atitvėrimo priemonės (piramidės ar kūgiai, atitvėrimo stovai ar plastikinė juosta su užrašu „STOP POLICIJA“), guminės pirštinės, dvi neperšaunamos liemenės arba skydai, vykdant policines priemones laikinieji kelio ženklai, mažiausiai viename iš pamainos automobilių privalo būti automobilių priverstinio stabdymo priemonė.
9. Policijos patruliniame padalinyje išskirtinais atvejais operatyvaus valdymo padalinyje patruliams privalo būti įrengta kompiuterizuota darbo vieta.    
III. PATRULIŲ VEIKLOS VYKDYMAS
10.  Patrulių darbo pamaina, prasideda 15 minučių prieš instruktažą ir baigiasi patruliui nusiginklavus, pamainų, pertraukų pailsėti ir pavalgyti skaičius ir trukmė nustatomas policijos įstaigų reglamentuose. Patruliams, kuriems tarnybos vykdymui priskirta transporto priemonė, pamainos pradžia prasideda nuo transporto priemonės priėmimo ir paruošimo tarnybai, bet ne ilgiau nei 1 valanda prieš instruktažą. Policijos įstaigos vadovas ar jo įgaliotas pareigūnas turi teisę išimtiniais atvejais pratęsti patrulių tarnybos laiką, tai kompensuodamas teisės aktų nustatyta tvarka.
11. Tarnybos metu nušalinti patrulį nuo tolesnės tarnybos vykdymo paimant iš jo šaunamąjį ginklą, specialiąsias priemones, tarnybinį pažymėjimą turi teisę: policijos įstaigos vadovas, jo pavaduotojai, patrulinio padalinio vadovas, jo pavaduotojas, tiesioginis patrulio vadovas, atsakingas pareigūnas arba budėtojas. Kitų policijos įstaigų pareigūnai (tikrintojai) esant aplinkybėms, kai patrulis turi būti nušalintas nuo tolesnės tarnybos vykdymo nedelsdami turi informuoti budėtoją.
12. Patrulis atvykęs į tarnybą:

12.1. prisistato savo tiesioginiam vadovui arba budėtojui ar atsakingam pareigūnui;
12.2. pasirašo pajėgų išdėstymo žurnale;

12.3. jeigu yra paskirtas vykdyti tarnybą vairuojant transporto priemonę, priima ją ir paruošia tarnybai;

12.4. apsiginkluoja, priima ryšio, specialiąsias ir kitas tarnybinių užduočių vykdymui būtinas priemones, tarnybinę dokumentaciją;
12.5. į tarnybos knygelę persirašo operatyvinius pastarųjų parų vogtų transporto priemonių, ieškomų asmenų, daiktų duomenis.
13. Policijos patrulių instruktažą (instruktažas yra privalomas), ne ilgiau kaip 30 minučių, praveda patrulinio padalinio vadovas, jo įgaliotas pareigūnas arba budėtojas ar atsakingas pareigūnas, instruktaže gali dalyvauti kitų policijos įstaigos padalinių pareigūnai, policijos profesinių sąjungų atstovai. 

14. Instruktažo metu instruktuojantysis pareigūnas privalo:

14.1. sutikrinti pagal išdėstymą policijos patrulių šaukinius;
14.2. esant nesutapimams išdėstyme ar įvykus kriminogeninės padėties pasikeitimams, operatyviai spręsti policijos patrulių perskirstymą, apie tai informuojant budėtoją, atliekant atitinkamus pataisymus PRĮR;
14.3. įsitikinti ar pareigūnai yra pasirengę vykdyti tarnybą, esant trūkumams nurodyti  juos pašalinti;

14.4. paskelbti praėjusios paros ar kito laikotarpio kriminogeninę padėtį, tarnybos atlikimo rezultatus, išanalizuoti klaidas ir trūkumus, pateikti konkrečius teigiamus ir neigiamus pavyzdžius;

14.5. išaiškinti patruliams tarnybos užduotyse ir informaciniuose biuleteniuose keliamų užduočių turinio motyvus ir pagrindus;

14.6. informuoti apie naujus teisės aktus, teisės aktų pasikeitimus, esant poreikiui supažindinti su tarnybinių patikrinimų išvadomis, jas trumpai paanalizuoti;

14.7. išaiškinti patrulių pamainų keitimosi tvarką;

14.8. išklausyti nusiskundimus, pasiūlymus, pageidavimus;
14.9. suteikti galimybę išdėstyti savo informaciją kitų policijos įstaigos padalinių pareigūnams, policijos profesinių sąjungų atstovams.    

15. Instruktažų metu draudžiama suteikti galimybę komercinių struktūrų atstovams reklamuoti savo paslaugas. 

16. Pareigūnai, atvykę atlikti tarnybos iš kitų policijos įstaigos padalinių, instruktuojami ta pačia tvarka, o asmenys, atvykę padėti policijai iš kitų institucijų ar visuomeninių organizacijų, instruktuojami atsižvelgiant į jiems pavestus atlikti uždavinius ir vykdomas funkcijas.
17. Baigęs instruktažą instruktuojantysis pareigūnas įsako policijos patruliams pradėti vykdyti tarnybą.

18. Prieš išvykdami iš patrulinio padalinio teritorijos policijos patruliai su specialiosiomis transporto priemonėmis įjungia mėlynus ir raudonus žybsinčius švyturėlius ir vieningai visa pamaina išvyksta patruliuoti veiklos teritorijoje (išvykus iš patrulinio padalinio teritorijos švyturėliai išjungiami).
19. Atvykęs į sektorių, maršrutą, postą policijos patrulio vyresnysis perjungia į padėtį laisvas automobilinę telemetrinę įrangą ir apie pradėtą tarnybos vykdymą praneša budėtojui, kuriam tarnybos vykdymo metu jis yra operatyviai pavaldus.  
20. Policijos patruliams pertraukas pailsėti ir pavalgyti, papildomas ir specialias pertraukas suteikia budėtojas. Pertrauka pailsėti ir pavalgyti nesuteikiama likus 1 valandai iki tarnybos pabaigos. 
21. Patruliui tarnybos metu draudžiama:
21.1.  perduoti ar atiduoti savo šaunamąjį ginklą ir (ar) šaudmenis asmenims ar pareigūnams neįgaliotiems tikrinti patrulius;
21.2. pažeisti naudojimosi radijo ryšio priemonėmis taisykles, išjungti radijo stotį, telemetrinę įrangą;

21.3. tarnybai skirtas priemones naudoti ne pagal paskirtį;
21.4. palikti tarnybines transporto priemones neužtikrinus jų saugumo, įrengtomis apsaugos sistemomis;

21.5. miegoti, prarasti budrumą;

21.6. rūkyti: einant, tarnybinėse transporto priemonėse, tarnybinėse patalpose;

21.7. esant palankioms oro sąlygomis, be tarnybinio būtinumo sėdėti stovinčiame tarnybiniame automobilyje;
21.8. išvykti iš sektoriaus, maršruto, posto be budėtojo leidimo;
21.9. įsodinti į tarnybinį automobilį kitus asmenis ir asmenis įtariamus teisės pažeidimo padarymu išskyrus atvejus kai būtina:
21.9.1. juos nuvežti į sveikatos priežiūros įstaigą, pristatyti į policijos įstaigą ar seniūnijos patalpas, išskirtiniais atvejais į gyvenamąją vietą;

21.9.2. įforminti eismo įvykio dokumentus;

21.9.3. asmenį supažindinti su matavimo prietaiso (-ų) rodmenimis;

21.9.4. įforminti teisės pažeidimo dokumentus, tik tais atvejais, kai automobilyje yra sumontuota automobilio vidaus vaizdo ir garso įrašymo įranga;

21.9.5. vykdyti operatyvią paiešką su nukentėjusiuoju ar liudytoju;
Dėl pareigūnų ir kitų asmenų saugumo, forminant teisės pažeidimo dokumentus, patruliai privalo užtikrinti, kad asmuo (asmenys) nustatyta tvarka sėdėtų policijos tarnybiniame automobilyje arba kitoje, ne policijos transporto priemonėje, arba būtų ne arčiau kaip 5 metrai nuo policijos tarnybinės transporto priemonės. 

21.10. turėti asmeninių matavimo ir vaizdo įrašymo prietaisų;

21.11. turėti su savimi grynųjų pinigų sumą, litais ar užsienio valiuta didesnę nei 1 MGL;
21.12. bendravimo su KET pažeidusiu (-iais) asmeniu (-imis) metu naudotis mobiliojo ryšio priemonėmis (atsakyti į skambučius, skambinti, skaityti (rašyti), siųsti pranešimus ir kt.).

22. Policijos patruliai patruliuodami sektoriuje, maršrute, poste privalo:

22.1.  ypatingą dėmesį skirti sektoriaus biuletenyje nurodytoms kriminogeninėms, rizikos zonoje esančioms vietoms. Aptarnavus iškvietimą ir esant netoli šių vietų, patruliuoti jose, pagal sektoriaus biuletenyje ar užduoties lape nurodytą režimą, tikrinti įskaitinius asmenis jų gyvenamosiose vietose.
22.2.  vykdyti prevencinius patikrinimus, asmenų kurie be tikslo renkasi viešose vietose, bei stebi: parduotuves, bankomatus, parduotuvėse apsiperkančius asmenis, juos seka, apžiūrinėja, priparkuotas transporto priemones, dienos metu bando patekti į užrakintas daugiabučių namų laiptines, apžiūrinėja, stebi individualių gyvenamųjų namų masyvus, vienkiemių teritorijas, nešasi įtartinos kilmės daiktus; prevencinių patikrinimų metu tikrinti minėtus asmenis paieškomų asmenų registruose, apklausti juos apie jų užimtumą, pajamų šaltinį (kur dirba, mokosi), esamąją gyvenamąją vietą, atvykimo į esamą vietą tikslą, apklausiant užpildyti prevencinės apklausos blanką (priedas Nr. 15);
22.3. stengtis užmegzti kontaktus su visuomenės atstovais, galinčiais suteikti informacijos apie teisės pažeidimus darančius asmenis (turgelių, mažų parduotuvių pardavėjais, taksistais, kitais viešose vietose dirbančiais asmenimis), rikti ir sisteminti jų teikiamą informaciją;

22.4. teikti informaciją ir patarimus asmenims, ypatingai vienkiemių, kaimo vietovių gyventojams apie sektoriuje pasikeitusią aktualią kriminogeninę būklę ir jos prevencijos galimybes (padažnėjus gyvulių, kuro, turto vagystėms), bendrauti su „saugios kaimynystės“ grupių atstovais;
22.5.  nustačius įtartiną triukšmą ar kvapus, dūmų ar ugnies pasirodymą, vandentiekio, kanalizacijos, dujotiekio, apšvietimo ar ryšių linijų pažeidimus gatvėse ir kitose viešose vietose, taip pat pažeidimus ar kliūtis, trukdančias ir keliančias grėsmę saugiam eismui, pranešti budėtojui ir tolesnius veiksmus derinti su juo;
23. Policijos patrulis gali stabdyti transporto priemonę ir tikrinti vairuotoją kai:
23.1. jos vairuotojas pažeidžia KET reikalavimus, arba patrulis pagrįstai įtaria jog vairuotojas pažeidžia KET reikalavimus;

23.2. transporto priemonės išvaizda, techninė būklė, krovinio pritvirtinimas ar jo pervežimas akivaizdžiai neatitinka teisės aktuose nustatytų reikalavimų ir gali sukelti grėsmę kitų eismo dalyvių saugumui;
23.3. reikia patikrinti vairuotojo ir transporto priemonės registracijos dokumentus, siekiant nustatyti ieškomus asmenis ir transporto priemones, bei vykdant supaprastintą vizų kontrolę;
23.4. įtariama, kad vairuotojas, keleiviai dalyvavo arba dalyvauja padarant nusikalstamą veiką ar kitą teisės pažeidimą, arba pasišalino iš eismo įvykio vietos;
23.5. dalyvaujama policinėse priemonėse; 
23.6. vykdoma transporto priemonių vairuotojų darbo ir poilsio režimo, krovinių vežimo ar transporto priemonių techninės būklės kontrolė;
23.7. reikia informuoti vairuotojus apie eismo sąlygų ypatybes ir pasikeitimus, likviduojant stichinių nelaimių, avarijų ir kitus padarinius;

23.8. iškyla būtinybė suteikti pagalbą kitiems eismo dalyviams, policijos patruliui reikia pasinaudoti sustabdyta transporto priemone ar jos vairuotojo pagalba;

24. Prieš stabdydamas transporto priemonę patrulis turi įvertinti visas galimas aplinkybes, kad stabdymo metu nekiltų grėsmė jo ir kitų žmonių saugumui, sustojusi transporto priemonė netrukdytų kitiems eismo dalyviams. Patrulis privalo vengti stabdyti transporto priemones vietose, kuriose sustoti ir stovėti draudžia kelio ženklai ar ženklinimas, kitose KET nustatytose vietose, kur sustojusi transporto priemonė gali sukelti eismo įvykį, sutrukdyti kitų transporto priemonių eismą, sudaryti transporto grūstį.
25. Magistralinių ir krašto kelių ruožuose, kuriuose leistinas transporto priemonių greitis yra didesnis nei 70 km per valandą, transporto priemonę rekomenduojama stabdyti privažiuojant specialiuoju automobiliu ar motociklu iš stabdomos transporto priemonės galo, įjungus mėlynos (mėlynos ir raudonos) spalvos švyturėlį (švyturėlius) ir specialius garso signalus, reikalavimą sustoti pareiškiant žodžiais per garsiakalbį arba atitinkamu atstumu išstačius laikinuosius kelio ženklus, ribojančius transporto priemonių greitį iki 70 km per valandą.
26. Transporto priemonę stabdantis patrulis turi būti uniformuotas, reikalavimas sustabdyti transporto priemonę išreiškiamas duodant signalą lazdele arba mojant skrituliu su raudonu atšvaitu skersai judėjimo krypties, arba per garsiakalbį liepiant sustoti. Norint atkreipti eismo dalyvių dėmesį, gali būti duotas signalas švilpuku, Transporto priemonė gali būti stabdoma važiuojant specialiuoju automobiliu, įjungus jo mėlynos (mėlynos ir raudonos) spalvos švyturėlį (švyturėlius) ir specialius garso signalus. Šiuo atveju reikia privažiuoti prie stabdomos transporto priemonės iš galo ir reikalavimą sustoti pareikšti žodžiais per garsiakalbį, sustojus stabdomam automobiliui, pareikalauti išjungti jo variklį, tarnybinis automobilis statomas už sustabdytos transporto priemonės ½ kėbulo pločiu į važiuojamąją dalį. 
27. Tamsiu paros metu transporto priemonės stabdomos laikantis šių reikalavimų:

27.1. policijos pareigūnas turi vilkėti uniformą su šviesą atspindinčiais elementais (kelių policijos pareigūno kombinezonus, specialiąsias liemenes, rankogalius ar kt.), dirbti tik specialiomis spalvomis dažytu ir policijos skiriamaisiais ženklais pažymėtu automobiliu;

27.2. policijos patrulyje turi dirbti ne mažiau kaip du policijos pareigūnai;

27.3. stabdyti transporto priemonę šviečiančia reguliuotojo lazdele arba skrituliu su raudonu atšvaitu, įjungus patrulinio automobilio mėlynos ir (arba) raudonos spalvos švyturėlius; rekomenduojama stabdyti apšviestuose kelio ruožuose (išskyrus atvejus, numatytus instrukcijos 22.2.; 22.4.; 22.7.; 22.8. punktuose).

28. Sustabdęs transporto priemonę, ar prieš prieidamas prie stovinčios, patrulis ryšio priemonėmis privalo pranešti budėtojui tikrinimo vietą, transporto priemonės markę, valstybinį numerį, stabdymo priežastį. Apie vairuotojui taikytas poveikio priemones informuojamas budėtojas, kuris šią informaciją fiksuoja raštu, išskyrus atvejus, kai policijos įstaigos budėtojų padalinyje yra naudojamos pokalbio įrašymo priemonės. Jei transporto priemonės stabdomos policinių priemonių metu, šio punkto reikalavimai netaikomi, informaciją tarnybiniu pranešimu apie priemonės metu stabdytas transporto priemones jų valstybinius numerius, budėtojui pateikia už priemonę atsakingas pareigūnas.

29. Greitosios medicinos pagalbos, policijos, priešgaisrinės apsaugos ir gelbėjimo bei kitų specialiųjų tarnybų transporto priemonės su įjungtais mėlynos (mėlynos ir raudonos) spalvos žybčiojančiais švyturėliais ir (arba) specialiais garso signalais stabdomos tik tais atvejais, kai yra tikslių duomenų, kad jos pavogtos, naudojamos nusikalstamais tikslais, arba įtariama, kad jų vairuotojai neblaivūs (girti) ar apsvaigę.

30. Jeigu yra sustabdyta transporto priemonė ir tikrinami jos, vairuotojo ar krovinio dokumentai, arba kai įforminamas teisės pažeidimas, draudžiama stabdyti kitas transporto priemones, išskyrus atvejus, kai daroma nusikalstama veika, kurią reikia užkardyti arba vykdomos policinės priemonės.

31. Jei transporto priemonės vairuotojas nepaklūsta reikalavimui ją sustabdyti, policijos patrulis privalo:

30.1. įsidėmėti kiek įmanoma daugiau informacijos apie transporto priemonę (transporto priemonės valstybinio numerio ženklą, markę, modelį, spalvą, ypatingus požymius), vairuotojo, keleivių požymius ir pranešti budėtojui;
30.2. persekioti transporto priemonę specialiuoju automobiliu (motociklu), įjungus mėlynos (mėlynos ir raudonos) spalvos švyturėlį (švyturėlius) ir specialius garso signalus, stengtis ją sustabdyti ir nuolat informuoti budėtoją apie judėjimo kryptį;

30.3. per garsiakalbį kartoti reikalavimą sustabdyti transporto priemonę;

30.4. specialiojo automobilio (motociklo) judėjimo greitį pasirinkti, kad būtų užtikrintas visų eismo dalyvių saugumas;

30.5. esant galimybei panaudoti automobilio priverstinio stabdymo priemones, prireikus, vadovaudamasis įstatymais, turi teisę panaudoti fizinę prievartą arba šaunamąjį ginklą;

30.6. sustabdžius transporto priemonę, imtis visų atsargumo priemonių ir išsiaiškinti nestojimo priežastį;

30.7 esant būtinumui, teisės aktų nustatyta tvarka pristatyti transporto priemonę, vairuotoją bei keleivius į policijos įstaigą;

30.8 nesustabdęs transporto priemonės, surašyti tarnybinį pranešimą, kuriame turi nurodyti pažeidimo esmę, stabdymo aplinkybes bei priemones, kurių imtasi pažeidėjui sulaikyti, informaciją apie transporto priemonę, taip pat vairuotojo ir keleivių požymius;

31 Patrulis bendraudamas su asmenimis privalo laikytis Lietuvos policijos pareigūnų etikos kodekso normų. Kreipdamasis į asmenį, turi pasisveikinti, pasakyti savo pareigas, pavardę, trumpai ir aiškiai išdėstyti kreipimosi priežastį ir tikslą. Asmenų reikalavimu patrulis privalo pateikti (parodyti) tarnybinį pažymėjimą, neperduodamas jo į rankas. Rodomas tarnybinis pažymėjimas negali būti įdėtas į piniginę ar aplanką, negali būti uždengti jo įrašai ir pan..
32 Aiškinantis įvykio aplinkybes, reikia įvertinti įvykio dalyvių psichinę bei emocinę būseną, todėl jautriai reaguojančiam asmeniui reikia leisti nusiraminti ir jį išklausyti vėliau.
33 Bendraujant su nukentėjusiuoju (kurio sveikatos būklė yra akivaizdžiai sutrikusi) visų pirma reikėtų pasiūlyti suteikti pagalbą, tik vėliau apklausti jį apie įvykio aplinkybes. 
34 Liudytojus reikia išklausyti negirdint kitiems liudytojams bei asmenims, įtariamiems padarius teisės pažeidimą. 

35 Asmeniui, įtariamam padarius teisės pažeidimą, jo esmė paaiškinama remiantis atitinkamais teisės aktais, jam reikia sudaryti galimybę paaiškinti galimus neteisėtus veiksmus. Pokalbio metu naudojant vaizdo, garso ar kitokią aparatūrą, asmenį reikia apie tai įspėti. Esant galimybei, pastabos ir nurodymai asmenims, pažeidusiems teisės normų reikalavimus, duodami šalia jų nesant vaikų. Patrulis įforminantis teisės pažeidimą, dėl kurio neįgaliotas priimti galutinio sprendimo turi susilaikyti nuo bet kokių komentarų, savo asmeninės nuomonės reiškimo vertinant pažeidėjo (tariamo pažeidėjo, jeigu nėra aišku kuris iš kelių asmenų yra kaltas) kaltę ar galimą galutinį sprendimą.
36 Policijos patrulis reikalavimus, susijusius su policijos patrulio saugumo užtikrinimu, įvykio vietos apsauga, asmenų įtariamų padarius teisės pažeidimą sulaikymu, apžiūra ir pristatymu į policijos įstaigą, pateikia aiškiai ir garsiai.

37 Policijos patruliai tarnybą baigia likus 30 minučių iki darbo pamainos pabaigos.
38 Policijos patruliams sugrįžus į dislokacijos vietą instruktavęs pareigūnas rezultatų aptarimui išrikiuoja pamainą. Apklausia patrulius apie tarnybos metu išaiškintus teisės pažeidimus, atgarsį visuomenėje galinčius sukelti įvykius, jų aplinkybes, tarnybos metu iškilusias problemas ir išklauso pasiūlymus. Šią apibendrintą informaciją, tarnybos tikrinimo rezultatus, pamainos pareigūnams turėtas pastabas, tarnybos vykdymo trūkumus atsakingas pareigūnas įrašo į skaitmeninę tarnybos patikrinimo ataskaitą (priedas Nr. 16) arba surašo tarnybinį pranešimą patrulinio padalinio vadovui.

39 Patruliai nusiginklavę ir pridavę budėtojui ryšio, specialiąsias ir kitas tarnybinių užduočių vykdymui būtinas priemones, tarnybinę dokumentaciją, tarnybines transporto priemones, užpildo nustatytos formos patrulio darbo rezultatų ataskaitą.
IV. PATRULIŲ VEIKSMAI REAGUOJANT Į PRANEŠIMUS APIE ĮVYKIUS
40 Policijos patrulis, užklausus budėtojui radijo ryšio priemone, atsako apie savo tikslią buvimo vietą. Gavęs budėtojo pranešimą apie įvykį į tarnybinę knygelę pasižymi pranešimo  informaciją ir apie jos priėmimą patvirtina budėtojui pakartodamas įvykio vietos adresą.
41 Vykdamas į įvykio vietą patrulio vyresnysis perstato telemetrinės įrangos jungiklį į atitinkamą padėtį, pasirenka artimiausią ir greičiausią vykimo maršrutą, atsižvelgdamas į KET reikalavimus, eismo sąlygas sprendžia apie būtinybę naudoti mėlynos ir raudonos spalvos žybsinčius švyturėlius ir specialius garso signalus.
42 Jeigu policijos patrulis gavo informacijos apie įvykį ne iš budėtojo, jis pagal aplinkybes turi išsiaiškinti:

42.1. asmens, pranešusio apie įvykį, anketinius duomenis (vardą, pavardę, gimimo datą arba asmens kodą, gyvenamąją vietą, telefono numerį), pranešimo laiką;
42.2. nukentėjusio asmens būklę, kokia pagalba reikalinga, jo anketinius duomenis;

42.3. įvykį mačiusius asmenis (liudytojus), jų anketinius duomenis;

42.4. jeigu įvykio metu buvo padarytas teisės pažeidimas asmenų, įtariamųjų (- o) jo padarymu  požymius, pasitraukimo kryptį;

Visa ši informacija surašoma į tarnybinę knygelę ir pranešama budėtojui, toliau patrulis privalo veikti pagal jo nurodymus.

43. Iki atvykstant ikiteisminio tyrimo pareigūnui ar budėtojui įvykio vietoje patruliams vadovauja pirmojo atvykusio policijos patrulio vyresnysis. 

44. Atvykus į įvykio vietą policijos patrulis privalo:

44.1. apie tai nedelsiant pranešti budėtojui ir (arba) perjungiant telemetrinę įrangą į atitinkamą padėtį;

44.2. savo veiksmus, prieš pradedant veikti, suderinti su savo porininku (-ais);
44.3. išsiaiškinti įvykio aplinkybes;

44.4. esant poreikiui prašyti budėtojo papildomų pajėgų;

44.5. vykstant teisės pažeidimui imtis visų teisėtų priemonių jam užkardyti;

44.6. savo kompetencijos ribose suteikti neatidėliotiną pagalbą nukentėjusiems asmenims, informuoti budėtoją apie greitosios medicininės pagalbos poreikį;

44.7. persekioti asmenį (-is), įtariamą padarius teisės pažeidimą, tol, kol bus sulaikytas    (- i ) (persekioti asmenį privalo ne mažiau kaip du patruliai, persekiojimo metu neprarasdami vienas kito iš matymo lauko),  jeigu aplinkybės neleidžia persekioti ar ieškoti asmenų, įtariamų padarius teisės pažeidimą, arba visos teisėtos priemonės buvo nerezultatyvios, patruliai privalo likti įvykio vietoje ar grįžti į ją;

44.8. imtis visų galimų priemonių įvykyje dalyvavusių asmenų turtui gelbėti ir (ar) apsaugoti;

44.9. nustatyti liudytojus;

44.10. užtikrinti įvykio vietos apsaugą, esant galimybei atitveriant ją, ypatingą dėmesį atkreipiant į:
44.10.1. nusikalstamos veikos ar kito teisės pažeidimo padarymo įrankius;

44.10.2. pirštų, avalynės, transporto priemonių ar kitus pėdsakus;

44.10.3. kraujo dėmes, plaukų, drabužių, audinių dalis;

44.10.4. stiklo šukes, medžio, metalo, plastmasės, žemės, dažų ir kitų medžiagų dalis, nuorūkas, degtukus ir t. t.;

Lavonai iki atsakingų už įvykio tyrimą pareigūnų atvykimo nejudinami ir esant galimybei apdengiami.
44.11. išsiaiškinti kokie ir kokiu tikslu padaryti įvykio vietos pakeitimai, aplinkybes, galinčias keistis laikui bėgant ir kitus būtinus duomenis, jeigu lietus, sniegas, vėjas ar kitos oro sąlygos gali sugadinti ar sunaikinti pėdsakus ar daiktinius įrodymus, būtina imtis priemonių juos apsaugoti uždengiant polietileno plėvele, brezentu, kartonu ar kitais parankiniais daiktais ar priemonėmis;
44.12. esant būtinumui riboti ar keisti pėsčiųjų ir transporto priemonių eismą, evakuoti iš objektų asmenis. 
44.13. vykdyti operatyvią paiešką, esant galimybei kartu su nukentėjusiuoju ar liudytoju.

Nurodytų veiksmų eiliškumas, jų derinimas su budėtoju priklauso nuo teisės pažeidimo rūšies ir pobūdžio, patrulio sudėties bei kitų aplinkybių.
45. Į įvykio vietą kuri yra fiziniams ir juridiniams asmenims priklausanti gyvenamoji ar negyvenamoji patalpa, teritorija (toliau – objektas), transporto priemonė, patruliai patenka įstatymo (Policijos veiklos) nustatyta tvarka. Policijos patruliai negali įeiti į objektą, kuriame aptikti įsilaužimo požymiai, be policijos įstaigos operatyvinės grupės pareigūnų, iki jiems atvykstant privalo imtis visų objekto apsaugos priemonių.
46. Įvykio vietoje nustačius informaciją apie objekte įkaitais paimtus asmenis, užsibarikadavusį ginkluotą asmenį (- is), rastus sprogmenis nedelsiant informuojamas budėtojas, įvykio vietos perimetras, iki atvykstant atsakingam pareigūnui, blokuojamas aplinkiniams asmenims saugiu atstumu.  
47. Patrulis, nustatęs, kad buvo padarytas administracinis teisės pažeidimas, privalo vietoje surinkti administracinį teisės pažeidimą įrodančią medžiagą (pareiškimas, liudytojų parodymai ir kt.) ir įstatymo numatytais atvejais teisės pažeidėją su surinkta medžiaga pristatyti į policijos įstaigą, nesant galimybės jo sulaikyti, pristatyti tik medžiagą. 
48. Policijos patruliui dirbant kompiuterizuotoje darbo vietoje, atvejais, kai pažeidėjui nėra taikomas administracinis sulaikymas, ar yra būtina medicininė išblaivinimo procedūra, pažeidėjo asmenybė nustatoma pažeidimo padarymo vietoje, nepristatant jo į policijos įstaigą, patrulis surašo jam administracinio teisės pažeidimo protokolą, supaprastintą nutarimą (protokolas ir supaprastintas nutarimas pildomas Policijos registruojamų administracinių teisės pažeidimų ir eismo įvykių registre (toliau – ATPEIR)) ar šaukimą atvykti į policijos įstaigą.
49. Iš įvykio vietos policijos patrulis budėtojui pristato vieną iš šių dokumentų: tarnybinį pranešimą (su įteikto šaukimo šaknele), administracinio teisės pažeidimo protokolą su medžiaga, ar supaprastintą administracinio teisės pažeidimo nutarimą, ar pareiškimą, skundą, užpildytą liudytojo apklausos, informacijos blanką. Tarnybinis pranešimas turi būti surašytas aiškiai, tiksliai įvardinant aplinkybes, informacija turi būti patikima.
50. Nukentėję vaikai iki 16 metų amžiaus, nėščios moterys, asmenys su aiškiais invalidumo požymiais iš įvykio vietos, jeigu jiems nėra būtina medicininė pagalba (sprendžia policijos patrulio vyresnysis), esant galimybei pristatomi į gyvenamąją vietą, vaikai perduodami tėvams, įtėviams ar globėjams. 
51. Patruliams draudžiama teikti informaciją apie įvykį asmenims, žiniasklaidos atstovams, išskyrus atvejus kai reikia nedelsiant informuoti apie gręsiantį pavojų sveikatai ir gyvybei.
V. ASMENŲ SULAIKYMAS IR PRISTATYMAS Į POLICIJOS ĮSTAIGAS
52. Patruliai, sulaikydami ir pristatydami į policijos įstaigą asmenis, įtariamus teisės pažeidimo padarymu, šaunamąjį ginklą, fizinę ir psichinę prievartą naudoja Lietuvos Respublikos policijos veiklos įstatymo ir kitų teisės aktų nustatyta tvarka, atsižvelgdami į pažeidimo pobūdį, jo pavojingumo laipsnį, pažeidėjo elgesį ir kitas aplinkybes bei situaciją.
53. Esant galimybei sulaikydami asmenis, įtariamus teisės pažeidimo padarymu, prieš naudodami prievartos priemones patruliai privalo įspėti aiškiais ir garsiais reikalavimais apie prievartos priemonių panaudojimą, siekdami apsaugoti pašalinius asmenis, turtą nuo galimų neigiamų prievartos priemonių panaudojimo pasekmių.
54. Bendraudami, sulaikydami, atlikdami dalinę asmens apžiūrą ir daiktų patikrinimą, pristatydami į policijos įstaigą sulaikytus asmenis įtariamus teisės pažeidimo padarymu patruliai  privalo užtikrinti sulaikytų asmenų vizualią, o esant reikalui ir fizinę kontrolę, tuo siekdami apsaugoti policijos patrulį, materialines vertybes, įtariamąjį, nukentėjusius, liudininkus, bei kitus asmenis.
55. Bendraujant su sulaikomu asmeniu, įtariamu teisės pažeidimo padarymu ir manant, kad toks asmuo gali turėti pavojingų daiktų, patrulis siekdamas užtikrinti policijos patrulio saugumą  turi teisę paprašyti arba pareikalauti asmens laikyti rankas pareigūnui matomoje vietoje (ištraukti iš kišenių ir pan.). Asmeniui laikant pavojingus daiktus (buities, ūkio įrankiai ir kt.) rankose, policijos pareigūnai turi pareikalauti asmens padėti pavojingus daiktus nuošaliau.  Atsižvelgiant į teisės pažeidimo pobūdį, fizines bei psichines asmenų savybes, konkrečią situaciją (aplinką, vietą, laiką), bei manydami, kad asmenys gali netikėtai užpulti patruliai bendravimo metu privalo stengtis išlaikyti saugų atstumą ir tinkamą taktinį išsidėstymą.

56. Sulaikant asmenis įtariamus teisės pažeidimo padarymu, teisingai įvertinus situacijos pavojingumo laipsnį sulaikymo metu, privalo dalyvauti ne mažiau kaip du patruliai. Sulaikant kelis asmenis,  policijos patrulio pareigūnų skaičius turi būti vienu ar keliais  pareigūnais didesnis,  nei sulaikomų asmenų,  nesant tokiai galimybei policijos patrulis turi imtis visų kitų įmanomų taktinių priemonių sulaikymo metu, siekdamas užtikrinti policijos patrulio saugumą, naudoti psichinę prievartą.

57. Sulaikant asmenis darančius teisės pažeidimą arba įtariamus teisės pažeidimo padarymu, kada policijos patrulis turi informacijos arba mano, kad įtariamieji gali priešintis sulaikymui, gyvybei ar sveikatai pavojingu būdu, o delsimas gali sukelti grėsmę visuomenės, pašalinių asmenų ar policijos patrulio saugumui,  policijos patrulis turi sulaikyti asmenis netikėtai ir greitai, įspėjęs juos garsiais ir aiškiais reikalavimais (POLICIJA! NESIPRIEŠINTI! Ir pan.), bei panaudoti fizinės asmenų kontrolės būdus.

58. Sulaikius asmenį įtariamą nusikalstamos veikos padarymu už dalinę asmens apžiūrą ir daiktų patikrinimą atsako pirmasis į įvykio vietą atvykusio policijos patrulio vyresnysis, prieš pristatant tokį asmenį į policijos įstaigą tarnybiniu automobiliu, pakartotiną dalinę asmens apžiūrą atlieka pristatančio patrulio vyresnysis. Išlaipinus sulaikytą asmenį iš transporto priemonės, būtina apžiūrėti saloną, ar nėra paliktų ar paimtų daiktų, įrankių ar dokumentų.
59. Sulaikytiems asmenims įtariamiems nusikalstamos veikos padarymu, išaiškinamos jų teisės ir pareigos, be tyrėjo leidimo draudžiama leisti naudotis mobiliaisiais telefonais.

60. Sulaikyti asmenys į policijos įstaigas transporto priemonėmis pristatomi Policijos generalinio komisaro nustatyta tvarka. Nepatariama pristatinėti sulaikytą (-us) asmenį automobiliu, kartu su nukentėjusiuoju (-iais), jeigu automobilio salone nėra pertvara atskirtos, sulaikytiesiems pervežti skirtos vietos. 
61. Sulaikytas asmuo perduodamas policijos įstaigos budėtojui, kartu su tarnybiniu pranešimu apie sulaikymą, kuriame privalo būti nurodyta kas sulaikė, pristatė asmenį, sulaikymo laiką, vietą, pagrindą, priežastį ir aplinkybes, sulaikymo ir pristatymo metu rastus ir paimtus ginklus, daiktus, įrankius ar dokumentus, nurodyta, ar buvo naudojama prievarta, jei taip, kodėl, kokios rūšys ir kokie padariniai, taip pat sulaikyto asmens, nukentėjusiojo bei liudytojų anketiniai duomenys,  pažeidėjo pristatymo į policijos įstaigą laikas, nesulaikytų asmenų, įtariamų padarius teisės pažeidimą, požymiai, jų pasitraukimo kryptis ir kt..
VI. PATRULIŲ VEIKLA VYKDANT EISMO PRIEŽŪRĄ
62. Patruliai, vykdantys eismo priežiūrą, papildomai privalo:
62.1. kontroliuoti, kaip eismo dalyviai vykdo KET reikalavimus;

62.2. prireikus reguliuoti transporto ir pėsčiųjų eismą;

62.3. kontroliuoti, ar gatvių bei kelių būklė ir jų remonto darbai atitinka saugaus eismo reikalavimus, esant neatitikimui, pranešti budėtojui;

62.4. kontroliuoti, kaip asmenys vykdo įstatymus, kitų teisės aktų dėl aplinkos apsaugos nuo žalingo transporto priemonių poveikio reikalavimus;

62.5. kontroliuoti transporto priemonių techninę būklę ir techninių apžiūrų atlikimo periodiškumą;
62.6. esant būtinumui, eskortuoti ar lydėti užsienio delegacijas, sporto ar kitų renginių dalyvius, transporto priemones, kuriomis vežami žmonės, specialūs, stambiagabaričiai, pavojingi kroviniai;

62.7. nustatyta tvarka įforminti eismo įvykių, KET bei kitų teisės pažeidimų dokumentus ir pagal kompetenciją taikyti administracinio poveikio priemones;

62.8. pašalinti eismo kliūtis (sustojusi, sugedusi transporto priemonė, iškritęs krovinys ir kt.); jeigu šių kliūčių tuoj pat pašalinti neįmanoma, informuoti budėtoją ir pasirūpinti, kad jos būtų pašalintos arba pažymėtos bei aptvertos, organizuoti jų apvažiavimą;

62.9. vykdyti kelių transporto priemonių vairuotojų vairavimo ir poilsio režimo kontrolę;

62.10. teikti pagalbą eismo dalyviams.

63. Sustabdęs transporto priemonę, kuria pagal KET reikalavimus draudžiama toliau važiuoti dėl jos techninių gedimų, patrulis privalo dviem egzemplioriais surašyti transporto priemonės techninės apžiūros aktą (priedas Nr. 17) ir nustatyta tvarka įforminti pažeidimą. Techninės apžiūros aktas taip pat gali būti surašomas apžiūrint transporto priemones po eismo įvykio, vagystės ir kitais atvejais, dalyvaujant arba nedalyvaujant savininkui (valdytojui). Šiais atvejais antras akto egzempliorius atiduodamas savininkui (valdytojui). Jeigu buvo surašytas protokolas, pirmas techninės apžiūros akto egzempliorius pridedamas prie jo, o antras atiduodamas vairuotojui.
64. Forminant eismo įvykį policijos patrulis privalo:
64.1. priparkuoti specialiąją transporto priemonę su įjungtais specialiaisiais šviesos signalais (mėlynu švyturėliu) taip, kad būtų užtikrintas tinkamas patrulių, auto įvykio, kitų eismo dalyvių saugumas;

64.2. nustatyti transporto priemonių vairuotojus, asmenis, susijusius su eismo įvykiu, ir liudytojus, paimti jų rašytinius paaiškinimus, o jeigu tokios galimybės nėra, užsirašyti jų anketinius duomenis;
64.3.  jei reikia, reguliuoti eismą ir (ar) organizuoti eismo įvykio vietos apylanką, užtikrinti kitų tarnybų specialiųjų transporto priemonių operatyvų atvykimą į eismo įvykio vietą;

64.4.  sudaryti eismo įvykio vietos schemą, nurodant mastelį. Jei įvykio vietoje tvarkingai sudaryti schemos neįmanoma, sudaromas schemos juodraštis, kuriame turi pasirašyti eismo įvykio dalyviai. Atvykus į policijos įstaigą pagal juodraštį nubraižoma schema, nurodant mastelį, kurioje taip pat turi pasirašyti eismo įvykio dalyviai. Schemos juodraštis pridedamas prie eismo įvykio medžiagos;
64.5. apžiūrėti transporto priemones, kurios dalyvavo eismo įvykyje, ir schemoje aprašyti jų apgadinimus;
64.6. išsiaiškinti eismo įvykio aplinkybes, nustatyti jos kaltininką ir surašyti jam protokolą;

64.7. jei dėl eismo įvykio sudėtingumo be papildomo tyrimo nėra galimybės nustatyti, kuris eismo dalyvis pažeidė KET, patrulis gali paimti vairuotojų pažymėjimus ir išduoti laikinus leidimus vairuoti transporto priemones, kuriuose nurodo, kada vairuotojai turi atvykti į policijos įstaigą įforminti administracinio teisės pažeidimo dokumentų;
64.8. jeigu po eismo įvykio dokumentų įforminimo priimamas administracinis sprendimas uždrausti motorinei transporto priemonei, priekabai, sugadintai per eismo ar kitokį įvykį, dalyvauti viešajame eisme, teisės aktų nustatyta tvarka organizuoti jų nuvežimą ir pasaugą;

65. Eismo įvykiuose kuriuose nukentėjo žmonės patrulis iki atvykstant tyrėjui privalo:
65.1. nustatyti į sveikatos priežiūros įstaigą pristatomo asmens tapatybę, išrašyti jam siuntimą atlikti medicininę apžiūrą;

65.2. jei yra galimybė, nukentėjusieji gabenami specialiu medicinos pagalbos automobiliu, patrulis turi užsirašyti šio automobilio valstybinį numerį ir asmens sveikatos priežiūros įstaigos, į kurią bus pristatyti nukentėję asmenys, pavadinimą;

65.3. jeigu nėra galimybės iškviesti medicinos pagalbos automobilio, išskyrus atvejus, kai tai sukeltų pavojų nukentėjusiojo gyvybei ar sveikatai, reikia gabenti juos pakeleivingu automobiliu, patrulis turi užsirašyti šio automobilio duomenis, vairuotojo pavardę bei asmens sveikatos priežiūros įstaigos, į kurią bus pristatyti nukentėję asmenys, pavadinimą;
65.4. užtikrinti, kad transporto priemonės nebūtų judinamos, kad nebūtų naikinami ar klastojami palikti pėdsakai taip pat transporto priemonių, jose esančių daiktų ir krovinių saugumą;
65.5. jei eismo įvykio metu atitrūkusios nuo automobilio detalės (krovinys) išsibarstė po važiuojamąją dalį ir dėl to kitų transporto priemonių eismas tapo nebeįmanomas, jas nufotografuoti (nufilmuoti) ir (arba) pažymėjus (dažais, kreida ir kt.) vietas, kur jos (jis) buvo, pašalinti;

65.6. paimti eismo įvykio dalyvių vairuotojo pažymėjimus, o jei jų nėra – kitus asmens tapatybę patvirtinančius dokumentus ir transporto priemonių registracijos liudijimus, bei užtikrinti, kad šie asmenys būtų įvykio vietoje tol, kol tyrėjas įformins eismo įvykio dokumentus;

66. Pildant eismo įvykio schemą fiksuojama:
66.1. tiksli transporto priemonių padėtis pagal stacionarius orientyrus (objektus);
66.2. transporto priemonių ratų pėdsakai, nurodant jų pobūdį (slydimo ir stabdymo, slydimo skersine kryptimi, laisvo riedėjimo, riedėjimo ir stabdymo), šių pėdsakų pradžia ir pabaiga kelio važiuojamosios dalies pločio ir ilgio atžvilgiu;
66.3. kelio važiuojamosios dalies dangos rūšis, defektai, paviršius;
66.4. transporto priemonių stiklų šukės, plastmasinių dalių nuolaužos, nubyrėjusi žemė, tepalo, benzino, aušinimo skysčio, kraujo ir kitos dėmės kelio ilgio ir pločio bei stacionarių orientyrų (objektų) atžvilgiu;
66.5. kelio ženklinimas, nurodant ištisinių ašinių linijų ilgį;
66.6. šviesoforai ir kelio ženklai, nurodant atstumus nuo jų iki sankryžose kertamų gatvių važiuojamųjų dalių.
66.7. eismo įvykio vietos schemoje įvardijami grafiškai pažymėti daiktai, pėdsakai, transporto priemonės ir kiti daiktiniai įrodymai. Jeigu pažymima transporto priemonių susidūrimo vieta, nurodoma, pagal kokius požymius ji nustatyta.

Jeigu bent vienas vairuotojas sudarytoje schemoje nepasirašo, apie tai pažymima pasirašyti skirtoje vietoje.
67. Eismo įvykio dalyvių paaiškinimuose turi būti nurodomos transporto priemonių judėjimo kryptys, greičiai, atstumai iki atsiradusių kliūčių, nukentėjusių pėsčiųjų judėjimo kryptys ir sparta, matomumo, oro sąlygos ir kitos aplinkybės, galinčios turėti reikšmės nustatant eismo įvykio kaltininką.
68. Eismo įvykyje dalyvavusios (-ių) transporto priemonės (-ių) savininkui (-ams) (valdytojui (-ams) išduodama pažyma (-os) dėl transporto priemonės sugadinimų (apgadinimų).
69. Jeigu vairuotojas su transporto priemone pasitraukė iš eismo įvykio vietos, atvykus į ją, papildomai būtina:

69.1. apie tai nedelsiant informuoti budėtoją;

69.2. apklausti eismo įvykio dalyvius (-į), nukentėjusiuosius, liudininkus ir pagal jų parodymus bei įvykio vietoje likusius pėdsakus (glaisto, dažų likučiai, padangų žymės, žibintų, stiklų šukės, detalės, nukritusios nuo transporto priemonės, ir kt.) imtis priemonių nustatyti pasitraukusios transporto priemonės markę, modelį, spalvą, valstybinį numerį, kitus galimus požymius (užrašai, būdingos formos, apdailos elementai, apgadinimai ir kt.), kryptį, kuria nuvažiavo transporto priemonė;

69.3. surinktą informaciją perduoti budėtojui;

69.4. suderinus su budėtoju arba atvykusiu tyrėju, persekioti pasitraukusią transporto priemonę arba ieškoti jos netoli įvykio vietos;

69.5. suradus pasišalinusią transporto priemonę, nedelsiant informuoti tyrėją arba budėtoją.

70. Patrulis privalo nušalinti transporto priemonės vairuotoją nuo transporto priemonės vairavimo, nustatęs, kad jis:
70.1. yra neblaivus (girtas) ar apsvaigęs, prieš nušalinant vyriausybės nustatyta tvarka patikrinama jų neblaivumo ar apsvaigimo nuo narkotinių priemonių būsena;

70.2. blogai jaučiasi, o tolesnis jo vairavimas kelia grėsmę eismo saugumui;
70.3. neturi teisės vairuoti transporto priemonės;

70.4. per 24 valandas nepasinaudojo privalomu kasdienio poilsio laikotarpiu, nepateikė tachografo registracijos lapo(-ų) ir (ar) vairuotojo kortelės arba dokumentų, patvirtinančių, kad pasinaudojo kasdienio ar kassavaitinio poilsio laikotarpiu;

70.5. pagrįstai įtariama, kad transporto priemonė ar jos pagrindiniai agregatai (variklis, kėbulas arba rėmas) gali būti vogti arba transporto priemonė buvo panaudota kaip nusikalstamos veikos įrankis (priemonė).

71. Nušalinus asmenį nuo transporto priemonės vairavimo, patrulis tarnybiniame pranešime nurodo nušalinimo nuo vairavimo priežastį (-is), kur yra transporto priemonė, ar ji buvo pristatyta į policijos įstaigą, saugojimo aikštelę arba į kitą vietą ir kokiu būdu. Jei ją vairuos kitas vairuotojas, nurodyti jo duomenis.
72. Vairuojančiam transporto priemonę asmeniui apie nušalinimą nuo transporto priemonės vairavimo surašomas pranešimas (priedas Nr. 18), kurio vienas egzempliorius jam įteikiamas pasirašytinai. Jei asmuo atsisako pasirašyti, apie tai pažymima pranešime. Antras pranešimo egzempliorius (nuorašas) pridedamas prie administracinio teisės pažeidimo bylos, kitos medžiagos.

73. Jei asmenį nušalinus nuo transporto priemonės vairavimo jos saugumu pats nušalintas asmuo (transporto priemonės savininkas arba teisėtas valdytojas) negali pasirūpinti ir transporto priemonės stovėjimas pažeidžia KET reikalavimus, minėta transporto priemonė gali būti priverstinai nuvežama į saugojimo aikštelę teisės aktų nustatyta tvarka.

VII. PATRULIŲ KINOLOGŲ VEIKLA
74. Patruliai kinologai patruliuoja automobiliu pritaikytu šunims vežti. Atsižvelgiant į patruliuojamo maršruto ypatybes kinologas gali su tarnybiniu šunimi pėsčiomis patikrinti maršrute esančias vietas, kur dažnai įvykdomi teisės pažeidimai, galimas potencialių pažeidėjų susibūrimo vietas ir kt..
75.  Tarnybiniai šunys pasitelkiami sekti pėdsakais, ieškoti daiktų, ieškoti žmonių, ieškant narkotinių ar psichotropinių medžiagų, žmonių lavonų ar jų dalių, užkardant ar nutraukiant masinius teisės pažeidimus.

76. Patrulis kinologas teisės aktų nustatyta tvarka gali panaudoti tarnybinį šunį kaip policijos specialiąją priemonę.
77. Pagal poreikį darbo metu kas valandą gali šuniui skirti 5–10 minučių poilsio arba fiziologiniams poreikiams tenkinti pertraukėles.
78. Patrulis kinologas papildomai privalo turėti policijos kinologo šuns dresavimo inventoriaus ir priežiūros priemones, kurių sąrašą nustato Policijos generalinis komisaras.

79. Tarnybos metu patrulis kinologas privalo užtikrinti, kad nuo šuns nenukentėtų pašaliniai, nekalti asmenys. Patrulio nuožiūra tarnybinis šuo gali būti be antsnukio.
80. Sulaikydamas asmenį, įtariamą padarius nusikalstamą veiką ar teisės pažeidimą, jei leidžia galimybės, patrulis kinologas garsiai ir suprantamai privalo įspėti asmenį sukomanduodamas: „Policija ! Stok ! (Išeik !) (Nejudėk !) Leidžiu šunį !“.
81. Dėl tarnybinio šuns panaudojimo reikalingumo ir būdų sprendžia patrulis kinologas atsižvelgdamas į įvykio aplinkybes ir ypatumus.
82. Apie visus tarnybinio šuns panaudojimo tarnyboje atvejus patrulis privalo pristatyti tarnybinį pranešimą policijos įstaigos budėtojui. 

83. Užkardant ar nutraukiant masinius teisės pažeidimus, tarnybiniai šunys naudojami blokuojant vietoves, išskiriant ir padalijant minią bei sulaikant aktyviausius pažeidėjus. Šiais atvejais leidimą naudoti tarnybinius šunis duoda policijos įstaigos vadovas arba policinei priemonei  vadovaujantis pareigūnas.
84. Tarnybos metu tarnybiniai šunys turėtu būti su petnešom ar antkakliu su šviesą atspandžiusiu užrašu „Policija“.
VIII. RAITŲJŲ PATRULIŲ VEIKLA
Raituosius patrulius tikslingiausia panaudoti patruliuojant priemiesčio zonoje, parkuose, paplūdimiuose, skveruose, pėsčiųjų zonose, stadionuose ir jų prieigose, poilsiavietėse, miško masyvuose, užkardant ir nutraukiant teisės pažeidimus.

85. Tarnyba vykdoma patruliuojant arba dirbant pagal policinių priemonių planus, palaikant viešąją tvarką mitingų, demonstracijų, piketų, masinių renginių, visuomeninių švenčių, stichinių nelaimių metu, nutraukiant masinius teisės pažeidimus, taip pat eskortavimo, paradų, eisenų metu, būnant garbės sargyboje.

86. Raiti policijos patruliai teisės aktų nustatyta tvarka gali panaudoti žirgą kaip policijos specialiąją priemonę.

87. Du policijos patruliai į tarnybos vietą gali nuvykti raiti žirgais, jeigu atstumas nuo dislokacijos vietos iki sektoriaus ar maršruto yra ne ilgesnis kaip 5 kilometrai. Jeigu atstumas yra ilgesnis nei 5 km, žirgai turi būti pervežami specialiai tam skirtu transportu. Susidarius raitų policijos patrulių kolonai, t. y. keturiems ir daugiau, jie turi būti lydimi specialiuoju automobiliu.

88. Užtikrinant viešąją tvarką mitingų, demonstracijų, piketų metu, nutraukiant masinius teisės pažeidimus, raiteliai papildomai aprūpinami šalmais ir apsauginėmis liemenėmis, žirgai – plastikinėmis snukio apsaugos priemonėmis, nedegaus audinio gūnia ir kojų apsaugos priemonėmis.

89. Esant oro temperatūrai nuo + 5 ᵒC iki + 25 ᵒC, tarnyba su vienu žirgu atliekama ne ilgiau kaip 6 valandas. Per šias šešias valandas raitelis privalo kas dvi valandas 15 minučių nulipti nuo žirgo, atpalaiduoti balno pavaržas ir pavedžioti žirgą.

90. Esant oro temperatūrai + 20 ᵒC ir aukštesnei, privaloma papildomai pagirdyti žirgą.

91. Kai vidutinė dienos oro temperatūra yra +25 ᵒC ir aukštesnė, tarnyba trumpinama dviem valandomis. Pakilus temperatūrai penkiais laipsniais, tarnyba trumpinama dar dviem valandomis. Esant oro temperatūrai +35 ᵒC ir aukštesnei, tarnyba su žirgais neatliekama.
92. Kai vidutinė dienos oro temperatūra yra +5 ᵒC ir žemesnė, tarnybos laikas trumpinamas dviem valandomis. Esant oro temperatūrai nuo 0 ᵒC iki – 5 ᵒC, tarnyba einama 3 valandas.

93.  Nerekomenduotina eiti tarnybos, kai oro temperatūra yra – 5 ᵒC ir žemesnė.

IX. PATRULIŲ VEIKLOS KONTROLĖ IR VERTINIMAS
94. Be policijos įstaigų vidaus kontrolės aprašuose numatytų funkcijų įgyvendinimo viešosios  policijos padalinių vadovai, pagal pareigybės aprašymą tiesiogiai kuruojantys patrulinius padalinius kartą per pusę metų asmeniškai turi dalyvauti patrulinio padalinio veiklos vertinime, atliekant rikiuotės apžiūrą, kurios metu vertinama ne tik patrulių išvaizda, bet ir jų naudojamos tarnybinės transporto priemonės, jų komplektacija, įranga.
95. Patrulių veiklos kontrolės tvarką nustato policijos įstaigų ir šių įstaigų policijos patrulinių padalinių vadovai.

96. Policijos patrulių veiklos kontrolė vykdoma nuotoliniu būdu ir tarnybos patikrinimais:

96.1. nuotoliniu būdu per vieningą pajėgų valdymo sistemą kontrolę atlieka operatyviai pajėgas valdantis budėtojas kiekvieną dieną ir tiesioginis patrulių vadovas kiekvieną darbo dieną, nustatinėjant:

96.1.1. konkrečių užduočių tinkamą vykdymą;
96.1.2. buvimą sektoriuje, maršrute ar poste;

96.1.3. aktyvumą patruliuojant, vykdant operatyvią paiešką;

96.1.4. reagavimo į pranešimą laiką, vykimo maršrutą;

96.1.5. užimtumo laiką įvykio vietoje;

96.2. tarnybos patikrinimas gali būti viešas arba slaptas, atliekamas įvairiu paros laiku:

96.2.1. viešus tarnybos patikrinimus privalo atlikti: patrulinių padalinių vadovai ne rečiau kaip 2 kartus per mėnesį, tiesioginiai patrulių vadovai ne rečiau kaip 2 kartus per savaitę, atsakingas pareigūnas kartą per pamainą;
96.2.2. slapti tarnybos patikrinimai atliekami pagal patrulinio padalinio vadovo patvirtintą grafiką ne rečiau kaip kartą per mėnesį.
97. Tarnybos patikrinimo metu turi būti nustatinėjama:

97.1. kaip patrulis žino padėtį sektoriuje, maršrute ar poste, ypač atkreipiant dėmesį į galimas teisės pažeidimų vietas; 
97.2. ar išmano savo teises ir pareigas, įstatymais nustatytas prievartos ir šaunamojo ginklo panaudojimo sąlygas ir tvarką;
97.3. darbo efektyvumas, kiek išaiškinta nusikalstamų veikų, administracinių teisės pažeidimų pagal rūšis, kokios priimtos poveikio priemonės pažeidėjams;

97.4. ar tvarkingai dėvima uniforma, ar tvarkinga tarnybinė dokumentacija, radijo ryšio priemonė, tarnybinis ginklas, specialiosios priemonės, transporto priemonė;

97.5.  bendradarbiavimo su kitais policijos įstaigos padaliniais efektyvumas;
97.6.  teisėtumo, taktikos ir drausmės laikymasis.
98.  Policijos patrulio vyresnysis iš atvykusių patikrinti tarnybą ir neprisistačiusių asmenų, jeigu jų nepažįsta iš matymo, prisistatęs jiems turi pareikalauti tarnybinio pažymėjimo ir įgaliojimo tikrinti tarnybą. Įsitikinęs patikrinimo teisėtumu, patrulio vyresnysis bei kiti pareigūnai atsako į tikrintojų pateiktus klausimus.
99. Viešo tarnybos patikrinimo metu patruliui užkardant nusikalstamą veiką ar išaiškinant teisės pažeidimą tikrintojas privalo suteikti visokeriopą pagalbą. Slapto tarnybos patikrinimo metu patikrinimas nutraukiamas patruliui prašant pagalbos ar tikrintojui nustačius, kad tokia pagalba yra būtina. 
100. Tarnybos patikrinimo metu nustačius tarnybos vykdymo ar drausmės pažeidimus turi būti imamasi priemonių šiems pažeidimams pašalinti.

101. Nustačius šiurkščius tarnybos vykdymo ar drausmės pažeidimus ir nesant galimybės jiems pašalinti, tikrintojas turi imtis priemonių nušalinti patrulį nuo tolesnės tarnybos vykdymo. Slaptas tarnybos patikrinimas tokiu atveju yra nedelsiant nutraukiamas.

 102. Draudžiama tarnybos patikrinimo metu iš patrulio mėginti atimti šaunamąjį ginklą ar specialiąsias priemones, inscenizuoti nusikalstamą veiką, atlikinėti tarnybos patikrinimą kitais būdais, galinčiais sukelti nelaimingų atsitikimų ar žalingų padarinių.
103. Informacija apie viešą tarnybos patikrinimą ir rezultatus įrašoma į patrulio tarnybinę knygelę ir atitinkamoje skaitmeninėje laikmenoje skaitmeninę tarnybos patikrinimo ataskaitą (priedas Nr. 16) arba į budėtojų priėmimo perdavimo žurnalą. Patrulių veiklos kontrolės metu nustatyti teigiami ir neigiami tarnybos atlikimo atvejai analizuojami instruktažų, pasitarimų metu, o policijos įstaigos ar policijos patrulių padalinio mastu – kartą per mėnesį tarnybinių mokymų metu.
104. Patrulių veiklos vertinimo tikslas – stiprinti asmeninę pareigūnų atsakomybę už viešosios tvarkos, saugaus eismo ir policijos stebimųjų (saugomųjų) objektų apsaugos užtikrinimą, nusikalstamų veikų ir kitų teisės pažeidimų užkardymą ir išaiškinimą, kokybišką konkrečių užduočių vykdymą sektoriuje, maršrute ar poste.
105. Patrulio veiklą individualiai vertina tiesioginis vadovas pagal:

105.1. veiklos kontrolės rezultatus;

105.2. discipliną;

105.3. pasiruošimą vykdyti užduotis, ryžtingumą ir iniciatyvumą;

105.4. psichologinį pasiruošimą įveikti sunkumus, valdyti situaciją;

105.5. savimotyvaciją įgyti žinių;

105.6. bendravimo kultūrą;
105.7. dokumentų įforminimo kokybę ir taisyklingumą;

105.8.  veiklos rezultatus (išaiškintų pažeidimų, sulaikytų asmenų kiekį);
105.9. suteiktos papildomos informacijos kiekį;

105.10. tvarkingą ginklo, policijos specialiųjų priemonių, transporto bei kitų priemonių būklę ir mokėjimą veiksmingai jomis naudotis;
105.11. suteiktą pagalbą asmenims ir eismo dalyviams.

106. Patrulių veiklą tiesioginis vadovas vertina dešimties balų sistema kiekvieną mėnesį užpildydamas lentelę (priedas Nr. 19). Patrulinio padalinio vadovas atsižvelgdamas į ketvirtinius pareigūnų vertinimo rezultatus teikia geriausius pareigūnus paskatinimui, bei atitinkamai aiškinasi priežastis, lėmusias žemiausią vertinimą gavusius pareigūnus. Atsižvelgiant į veiklos vertinimo rezultatus policijos įstaigos ar policijos komisariato vadovas privalo skatinti ar kitaip motyvuoti geriausiai įvertintus patrulius.
107. Patruliai savo asmeninius darbo rezultatus, baigę tarnybą, įrašo atitinkamoje patrulio darbo rezultatų apskaitoje, kuri pildoma kompiuterinėje laikmenoje arba atskiroje knygoje (priedas Nr. 20). Informacinių pranešimų skiltyje sukauptą informaciją, sekančią darbo dieną tiesioginis patrulių vadovas arba darbuotojas, kuriam paskirta tvarkyti duomenis, elektroniniu paštu persiunčia atitinkamai žinybingam policijos įstaigos padaliniui, kitai policijos įstaigai, savivaldybei ar kitoms žinybingoms tarnyboms, pagal jų kompetencijos sritį.
108. Organizavus policines priemones, priemonėje dalyvavęs vyresnysis pareigūnas papildomai iki kitos dienos budėtojui turi pateikti policinės priemonės darbo rezultatų pažymą.
109. Patrulinio padalinio darbo rezultatai (priedai Nr. 21, 22) pateikiami kas mėnesį padalinį kuruojančiai policijos įstaigai ar įstaigos padaliniui. Policijos departamento Viešosios policijos valdybai apibendrinti policijos įstaigų patrulinių padalinių darbo rezultatai pateikiami kas pusmetį.

110. Patrulinių padalinių veikla vertinama policijos generalinio komisaro nustatyta tvarka.

X. BAIGIAMOSIOS NUOSTATOS
111. Skiriant pareigūną dirbti statutiniu valstybės tarnautoju (išskyrus kriminalinės policijos padalinius), jis komandiruojamas 1 mėnesio stažuotei į atitinkamoje, būsimoje veiklos teritorijoje esantį patrulinį padalinį. Stažuotės metu pareigūnas privalo, Policijos generalinio komisaro nustatyta tvarka, gauti patrulio pažymėjimą.
112. Patruliams gali būti taikomi atsparumo korupcijai ir sąžiningumo patikrinimai.
113. Šios instrukcijos nuostatos yra privalomos patruliavimą vykdantiems kitų Lietuvos Respublikos vidaus reikalų sistemos pareigūnams, policijos rėmėjams, Lietuvos policijos mokyklos kursantams, policijos rezervo ir kitų visuomeninių organizacijų nariams bei kariams, pasitelkus juos į pagalbą užtikrinant viešąją tvarką.
